Eylər-eylər (Aşıq Bəsti)
Ay camaat, xəstə düşüb ölürəm,
Dərdimə dərmanı yar eylər-eylər.
Həsrət qaldım yarın uca boyuna,
Yanar canım ahu-zar eylər-eylər.

Anam gəlib kəsdirəydi yanımı,
Yar demərəm, şaxta vurar canımı.
Yay dolusu döyər bağ-bostanımı,
Alçaq dağlarımı qar eylər-eylər.

Fələk, sənlə çox eylərəm savaşı,
Ahımdan dumandı dağların başı.
Üzümü yandırır gözümün yaşı,
Ağlamaq Bəstini kor eylər-eylər.

İstinadlar 

Qoşmalar